Мэшыкъуэ Аслъэн и фэеплъ пхъэбгъу
Дзэлыкъуэ районым и Сэрмакъ къуажэм щыIэ Лыджыдэ Хьэлым и цIэр зезыхьэ курыт еджапIэ №2-м дыгъэгъазэм и 15-м къыщызэIуахащ и къалэн игъэзащIэу хэкIуэда полицэм и подполковник Мэшыкъуэ Аслъэн Гъумар и къуэм и фэеплъ пхъэбгъу.
Мэшыкъуэ Аслъэн Сэрмакъ къуажэм къыщалъхуащ, абы дэт школыр къиухащ. Къэрал кIуэцI IуэхухэмкIэ органхэм щылэжьащ 1990 гъэм и бадзэуэгъуэм щыщIэдзауэ. Полицэм и подполковникыр КъБР-м щыIэ МВД-м и ГИБДД-м и гъуэгу-плъыр къулыкъум и батальон щхьэхуэм къэлъыхъуэныгъэмкIэ и гупым и инспектор нэхъыжьт. Ар хэкIуэдащ 2014 гъэм щэкIуэгъуэм и 5-м Налшык къалэм Ашуровым и уэрамым тет унэ №20-м и пщIантIэм дэту щIэпхъаджащIэхэм щапэщIэувам. Мыпсэужу ЛIыгъэм и орден къыхуагъэфэщащ.
Къэрал кIуэцI IуэхухэмкIэ IэнатIэм и лэжьакIуэм и фэеплъыр мыкIуэдыжыным теухуа Iуэхум хэтащ Дзэлыкъуэ район, Сэрмакъ къуажэ администрацэхэм я Iэтащхьэ-хэр, щIыпIэ самоуправленэм и Советым и унафэщIыр, Урысей МВД-м и Дзэлыкъуэ районымкIэ и къудамэм и лэжьакIуэхэр, районым и жылагъуэ IуэхущIапIэхэм, IэнатIэхэм я унафэщIхэр, Аслъэн и Iыхьлыхэмрэ благъэхэмрэ, школакIуэхэмрэ егъэджакIуэхэмрэ.
— Хабзэхъумэ IэщIагъэр ящыщщ иджырей зэманым нэхъ щыпсэзэпылъхьэпIэхэм. Ди жагъуэ зэрыхъущи, хэщIыныгъи диIэщ. Дэ къытхуегъэгъэзэжынукъым ди къуэшым, ауэ зэи зыщыдгъэгъупщэ хъунукъым абы и лIыгъэр. Мэшыкъуэ Аслъэн нэ-
гъэсауэ къулыкъур щрихьэкIащ къэрал кIуэцI Iуэхухэм-кIэ IэнатIэм. Ар зэрыхэкIуэдам хуэдэ гуауэм къытримыгъэзэжын папщIэ, псори зэкъуэту щIэпхъаджагъэм дыпэщIэтын хуейщ, — жиIащ Мэшыкъуэ Аслъэн и Iыхьлыхэм фIыщIэ псалъэхэм- кIэ захуэзыгъэза, Дзэлыкъуэ район администрацэм и Iэтащхьэ Джатэ Руслан.
ЩIыхь пхъэбгъур къызэIуахащ Аслъэн и адэ Мэшыкъуэ Гъумар, Джатэ Руслан, Елчэпар МуIэед сымэ. Къызэхуэсахэр полицэм и подполковникым дакъикъэкIэ хуэщыгъуащ.
Щокъуий Iэминэ,
Дзэлыкъуэ район администрацэм и пресс-IуэхущIапIэм и лэжьакIуэ.
